འདི་ལ་བལྟས་ན།དབྱིན་ཇི་རེ་ཆར་ཌི་སོན་གྱི་བྱེད་སྟངས་དེ་ལ་བརྟེན་ནས་རྒྱ་ནག་གིས་བོད་བཅིངས་འགྲོལ་གཏོང་རྒྱུ་ཡིན་ཚུལ་དངོས་སུ་བརྗོད་འདུག་པས།རེ་ཆར་ཌི་སོན་གྱི་བྱེད་སྟངས་དེ་རྒྱ་ནག་གི་བཙན་འཛུལ་གྱི་སྣ་འདྲེན་ལྟ་བུར་གྱུར་ཡོད།དེ་དང་ཕྱོགས་མཚུངས་སྐབས་དེར་དབྱིན་ཇིའི་གསར་ལམ་ཁག་ནས་དབྱིན་ཇིའི་གཞུང་གིས་བོད་ནི་རྒྱ་ནག་གི་ཆ་ཤས་ཤིག་རེད་ཅེས་པའི་བརྗོད་སྟངས་ལ་དུས་ནམ་ཡང་ཁས་ལེན་བྱས་མེད་ཅེས་བརྒྱུད་བསྒྲགས་བྱས་ཡོད་པ་དང་།དེའང་ཕྱོགས་གཅིག་ནས་བོད་རང་བཙན་ལ་རྒྱབ་སྐྱོར་བྱས་པའི་ཚུལ་ཡིན་ནའང་།ཕྱོགས་གཞན་ཞིག་ནས་རྒྱ་ནག་གིས་བོད་དུ་ཡོད་པའི་བཙན་རྒྱལ་རིང་ལུགས་པའི་སྟོབས་ཤུགས་མཐའ་དག་མཐར་སྐྲོད་གཏོང་དགོས་ཞེས་བོད་ལ་བཙན་འཛུལ་བྱེད་པའི་ཁག་འདོགས་ས་ཞིག་ཏུ་གྱུར་ཡོད།